Čo vám napadne, keď sa povie najkrajšie miesta Slovenska? Dychberúce štíty Tatier, historická Banská Štiavnica alebo napríklad naše rozprávkové hrady a zámky? Tie sú určite pýchou našej krajiny a rozhodne patria medzi najkrajšie miesta Slovenska.
Vedeli ste však, že na Slovensku máme aj púšť s pieskom ako na Sahare, čerešňové sady, ktoré pripomínajú raj na Zemi, a vodopád, ktorý každú zimu vytvára ľadové kráľovstvo ako z rozprávky? Slovensko je plné nádherných, zaujímavých a romantických miest, ktoré sa oplatí navštíviť – mnohé z nich sú prekrásne v každom ročnom období a očaria vás, či už cestujete sami, s partnerom alebo s deťmi.
Najkrajšie miesta na východnom Slovensku
Čerešňové sady v Brdárke
Obec v okrese Rožňava je maličkou dedinkou, kde žije iba 67 obyvateľov. Tiché, pokojné a harmonické miesto v obklopení krásnej prírody zdanlivo turistom nemá veľmi čo ponúknuť. Minimálne v máji je však opak pravdou – vtedy sa Brdárka mení na prekrásny raj plný rozkvitnutých bielych a ružových čerešní.
Dedinka, ktorú prezývajú aj Kraj sveta, je idylickým miestom nielen v máji. Ak sa ju rozhodnete navštíviť, pozrite si aj renesančno-barokový evanjelický kostol, vrchol Veľký Radzim s úžasnými výhľadmi na okolie, pramene pitnej vody či skalnaté Vdovčíkovo kreslo.
Dóm svätej Alžbety
Dominantou mesta Košice je najväčší kostol na Slovensku – gotický Dóm svätej Alžbety. Dychberúca katedrála v sebe ukrýva históriu v podobe krásnych architektonických prvkov aj cenných malieb a sôch. Metropola východného Slovenska je jedným z najkrajších miest v našej krajine s úžasnými pamiatkami a Dóm svätej Alžbety je toho dôkazom.
Hobitie domčeky
Liptovská Teplička turistom ponúka roztomilú atrakciu – hobitie domčeky. Hoci vyzerajú ako vystrihnuté z rozprávky, pre hobitov neboli postavené. Obyvatelia obce ich kedysi postavili ako pivnice, a keďže boli veľmi chladné, skladovali v nich rôzne plodiny – najčastejšie to boli zemiaky. Niektoré pivničky obrastené trávou sa dodnes využívajú na skladovanie potravín, no iné sú otvorené aj pre turistov. Pri návšteve Liptovskej Tepličky nevynechajte ani pohľad na terasovité polia, ktorým miestni hovoria „schody do neba“.
Lom v Skrabskom
Lom v Skrabskom sa už od čias Rakúsko-Uhorska používa na ťažbu vápenitých sliení. Pre turistov je však atraktívny kvôli niečomu inému – lom je dnes zatopený a tyrkysová voda z neho robí prekrásne fotogenické miesto. Je skvelým miestom na odpočinok či romantickú prechádzku, no kúpanie v ňom sa neodporúča. Pohyb po lome je na vlastné riziko, preto si dajte pozor na strmé miesta a krásu zatopeného lomu s trblietavou vodou si užite radšej z diaľky.
Ružbašský kráter
Obec Vyšné Ružbachy sa nachádza hneď pod prekrásnym Pieninským národným parkom. Turistov tam zaujmú najmä kúpele, skipark a chránený prírodný útvar Ružbašský kráter. Keďže je táto turistická atrakcia chránená, kúpanie v ňom je zakázané. Vznikol z vytekajúcej minerálnej vody, ktorá vytvárala travertínové usadeniny. Tie sa časom prepadli a vytvorili jazierko, ktoré sa znova naplnilo minerálnou vodou. S priemerom 20 metrov je najväčším travertínovým jazerom na Slovensku.
Spišský hrad
Klenot medzi slovenskými hradmi – Spišský hrad je s rozlohou necelých štyroch hektárov šiestym najväčším hradom na Slovensku. Od roku 1993 je zapísaný na Zozname svetového dedičstva UNESCO v rámci pamiatkového súboru Levoča, Spišský hrad a pamiatky okolia. Jeho význam dokazuje aj to, že je národnou kultúrnou pamiatkou a súčasťou chránených území Natura 2000. Hoci je Spišský hrad dnes už len zrúcaninou, stále je krásnym skvostom Slovákov a obľúbeným miestom turistov.
Šikľavá skala
Ľadopád Šikľavá skala je jedným z najkrajších vodopádov na Slovensku. Táto turistická atrakcia na Spiši v zime zamŕza a vytvára prekrásne divadlo ako vystrihnuté z rozprávky. Pri návšteve si treba dať pozor na pošmyknutie a ostré cencúle, no toto ľadové kráľovstvo skutočne stojí za návštevu.
Vodopády Studeného potoka
Starý Smokovec je najstaršia tatranská osada založená v roku 1793, dôležité východisko a administratívne centrum Vysokých Tatier, ktoré sú nepochybne jedným z najkrajších miest na Slovensku. Je obľúbeným turistickým miestom, pretože o krásne výhľady, turistické chodníky rôznych náročností a možnosti rekreácie tam nie je núdza.
Jedným z najkrajších miest neďaleko Starého Smokovca sú nepochybne vodopády Studeného potoka. Nachádzajú sa na trase medzi Hrebienkom a Rainerovou, Bilíkovou alebo Zamkovského chatou. Vodopády súnajkrajšie po daždi a počas jarného obdobia, keď sa ich hladina zvýši. Na ich dychberúcu krásu a čistú vodu padajúcu z výšky medzi skalami a stromami sa dá pozerať veľmi dlho.
Zelené pleso
Romantické Zelené pleso je jedným z najromantickejších a najmalebnejších plies v Tatrách. Jeho názov pochádza zo zelenkavej farby, ktorá je zapríčinená vodou z prameňov vyvierajúcich z jeho dna. Kedysi sa však verilo, že farbu plesu dodáva zelený drahokam, ktorý spadol na dno Zeleného plesa.
Najkrajšie miesta na západnom Slovensku
Bojnický zámok
Bojnice sú krásnym mestom v Trenčianskom kraji, ktoré svojimi zaujímavosťami a atrakciami láka slovenských aj zahraničných návštevníkov. Krásy mesta Bojnice nie sú cudzie ani filmovým a dokumentárnym produkciám, pričom Bojnický zámok sa v nich vyskytuje najčastejšie zo všetkých miestnych zaujímavostí.
O dominante mesta Bojnice sa hovorí, že je najkrajším a najromantickejším zámkom na Slovensku. Bojnický zámok je veľmi fotogenický a má čarovnú atmosféru, a preto na zozname najkrajších miest na Slovensku nesmie chýbať.
Budmerický kaštieľ
Ďalším miestom, ktoré vyzerá ako vystrihnuté z rozprávky, je kaštieľ v Budmericiach asi 45 kilometrov od Bratislavy. Kaštieľ bol postavený koncom 19. storočia ako poľovnícke sídlo Pálffyovcov. Dychberúce sídlo aristokratov je obklopené anglickým parkom, čo mu dodáva romantickú atmosféru. Okrem kochania sa krásnym kaštieľom zvonku turisti môžu navštíviť aj jeho útroby so sčasti pôvodným zariadením.
Haluzická tiesňava
Haluzická tiesňava je slovenský kaňon, ktorý svojou divokou vegetáciou a neustálym rastom láka mnohých turistov. Je krásnym turistickým chodníkom a prírodnou zaujímavosťou. Neustále sa totiž rozširuje, prehlbuje a rastie. Vznikla erozívnou činnosťou miestneho potoka, ktorý je aj hlavnou príčinou jej neprestajného rozširovania.
Turistov láka hlavne vďaka svojmu vzhľadu, ktorý pripomína divoký tropický prales. Brečtan a bujná, všadeprítomná zeleň pretkávajú celú Haluzickú tiesňavu a pridávajú jej na pokojnej a magickej atmosfére.
Kamzík
Vrch Kamzík je známym a obľúbeným miestom v Bratislave. Na vrchole sa týči 200 metrov vysoká televízna veža, ktorá je jedným z rozpoznávacích bodov Bratislavy a samotný vrch je aj obľúbeným miestom rekreácie a vychádzok.
Z televíznej veže sa naskytá prekrásny výhľad na Bratislavu aj jej okolie. Vo veži sa môžete aj najesť alebo si posedieť pri káve. Okrem toho Kamzík navštevujú tí, ktorí si užívajú nenáročnú turistiku, cyklistiku, lyžovanie, bobovanie aj zábavu v lanovom centre. Pod Kamzíkom sa nachádza drevená 15-metrová rozhľadňa.
Sakurová ulica v Trenčíne
Trenčiansky hrad týčiaci sa nad mestom, historické uličky v centre, čerešňový sad či lesopark Brezina nie sú jedinými krásnymi miestami v Trenčíne. Na prelome apríla a mája sa jedna z trenčianskych ulíc mení na ružovú alej – Soblahovská ulica je lemovaná sakurami, ktoré práve začiatkom mája krásne kvitnú a mestu dodávajú farbu a život. Rozkvitnuté ružové stromy nájdete aj v iných častiach mesta, a napríklad aj v Nitre.
Sandberg
Pieskový kopec Sandberg sa nachádza v Devínskej Novej Vsi. Je súčasťou národnej prírodnej rezervácie Devínska Kobyla a je dôležitým paleontologickým náleziskom. Našli sa tam stovky pozostatkov suchozemských aj morských živočíchov, medzi inými napríklad žraločie zuby, ulitníky, pozostatky antilop či veľrýb.
V súčasnosti je Sandberg obľúbenou lokalitou na prechádzku, oddych a pekné výhľady na zrúcaninu hradu Devín, rieku Moravu, Malé Karpaty, Pajštún, Hainburgské kopce a Devínsku Novú Ves. Môžete si posedieť na niekoľkých lavičkách, skalách alebo si rozložiť piknik.
Šranecké piesky
Slovenská Sahara na Záhorí je chránený areál plný pieskových dún. Unikátny úkaz s čistým pieskom je miestami kamenistý, no celkovo vyzerá ako púšť. Šranecké piesky sú súčasťou Vojenského obvodu Záhorie a občas tam prebiehajú vojenské cvičenia. Práve preto je tam vstup návštevníkov obmedzený.
Termálne kúpele Santovka
Možno ste už počuli o jednom z najkrajších miest na svete – prírodných bazénoch a kaskádach s termálnou vodou Pamukkale v Turecku. Vedeli ste ale, že na Slovensku máme termálne kúpalisko podobné Pamukkale? V Santovke nájdete biele travertínové sedavé bazény z prírodného kameňa, ktoré sú síce menšie, no podobné tým v Turecku.
Vodný mlyn v Kolárove
V Kolárove sa nachádza unikátna pamiatka – vodný mlyn s jedným z najdlhších celodrevených mostov v Európe. Je to jedno z najkrajších a najromantickejších miest na Slovensku, a zároveň ho radi navštevujú aj cyklisti a rodiny s deťmi. V areáli sa nachádza aj Múzeum vodného mlynárstva a skanzen ľudovej kultúry.
Najkrajšie miesta na strednom Slovensku
Banskoštiavnická kalvária
Banská Štiavnica je jedno z najkrajších miest na Slovensku a je ocenené zápisom na Zoznam svetového dedičstva UNESCO. Jednou z najkrajších pamiatok v romantickom meste, ktorému sa hovorí aj slovenská Verona, je baroková kalvária. Má 17 zastavení, 3 kostoly a je krásnym miestom nielen kvôli peknej architektúre. Z vrchu sa totiž naskytá prekrásny výhľad na mesto a jeho okolie.
Okrem kalvárie v Banskej Štiavnici nevynechajte ani návštevu Nového zámku, Starého zámku, unikátnych tajchov, romantických uličiek či Banského múzea v prírode.
Bešeňovské travertíny
Bešeňovské travertíny nájdete severne od obce Bešeňová. Fascinujúci farebný vápencový útvar je chránenou prírodnou pamiatkou pozostávajúcou zo štyroch celkov: Červené terasy, Kaplnka, Biele terasy a Bazén.
Tento prírodný úkaz sa rozprestiera na ploche 3,18 hektára a po jeho kaskádach stále steká minerálna voda. Tá je pitná a liečivá a využíva sa aj v akvaparku v Bešeňovej. Obsahuje síru, železo, horčík a uhličitan vápenatý, vďaka ktorým sú travertíny farebné a len máloktoré vápencové útvary sa vyrovnajú ich kráse.
Čerenová skala
Výstup na Čerenovú skalu v Liptovskej Anne je jednou z najjednoduchších túr na Liptove. Skalné bralo týčiace sa v Chočských vrchoch pripomína stôl alebo stupienok. Vďaka svojmu tvaru sa po výstupe na vrchol ocitnete na plošine, z ktorej máte Liptov ako na dlani, čo z neho robí úžasne romantické miesto.
Čierny Váh
Čierny Váh je jednou z najunikátnejších priehrad na Slovensku. Nachádza sa na Liptove a pozostáva z dvoch nádrží – horná sa nachádza vo výške 1 160 m n. m. a druhá je v údolí vo výške 733 m n. m. Čierny Váh je zároveň aj elektrárňou, a to najväčšou svojho druhu na Slovensku.
Prístup áut k hornej nádrží je zakázaný, ale dostať sa k nej môžete peši alebo na bicykli. Práve horná nádrž je atraktívnym turistickým cieľom. Nielenže je pekným miestom, ale výhľady z nej sú na nezaplatenie.
Demänovská jaskyňa slobody
Demänovská jaskyňa slobody je najnavštevovanejšou sprístupnenou jaskyňou na Slovensku. Môže sa pýšiť kvapľovým vodopádom vysokým 6 metrov, sintrovými farebnými leknami a jazierkami a mnohými inými krásami. Nachádza sa neďaleko Demänovskej ľadovej jaskyne, ktorú desaťročia zdobila prekrásna ľadová výzdoba. V súčasnosti je však ľadu v tejto jaskyni minimálne kvôli slabým zimám.
Drevenice v Čičmanoch
Skanzen v Čičmanoch aj jeho pomaľované drevenice sú jedným z najkrajších miest na Slovensku, ktorým sa radi pýšime. Dedinka v Rajeckej doline je známa ornamentami na dreveniciach, ktoré mali pôvodne praktickú funkciu – vápenný náter mal drevo ochrániť pred nepriaznivými poveternostnými vplyvmi. Komplex ľudovej architektúry v Čičmanoch bol v roku 1977 vyhlásený za pamiatkovú rezerváciu.
Gaderská dolina
Gaderská dolina je skvost Turca a Veľkej Fatry. Prekrásne prostredie plné zelene, skalných okien, jaskýň a otvorov naplní človeka pokojom, aký vie priniesť iba harmonické prostredie prírody. Ak sa vám žiada čistého vzduchu, nenáročnej prechádzky vhodnej pre všetky vekové kategórie či výletu na bicykli, Gaderská dolina je tým pravým miestom. Pokochajte sa skalnými útvarmi, vysokými vrchmi, všadeprítomnou zeleňou a užite si oddych pri žblnkajúcom potôčiku či pri zrúcaninách hradu s krásnym výhľadom.
Kvačianska dolina
Slovenské doliny plné zelene, čerstvého vzduchu, potôčikov a krásnej prírody sú skutočnými pokladmi a jednými z tých najkrajších miest na Slovensku. Kvačianska dolina na Liptove ponúka zaujímavosti v podobe skaly, ktorá vyzerá ako ľudská tvár, zachovaných historických mlynov a možnosti výhľadu na 70 metrov hlbokú priepasť.
Lúčanský vodopád
Lúčanský vodopád nie je najvyšším ani najširším vodopádom na Slovensku. Určite však patrí medzi tie najkrajšie a najľahšie dostupné vodopády na území našej krajiny – nachádza sa totiž priamo v srdci obce Lúčky. Okrem toho je aj jedným z najromantickejších miest na Slovensku, a jeho čaro ešte silnie večer, keď sa rozsvieti a mení farby.
Pamiatková rezervácia Vlkolínec
Pamiatková rezervácia ľudovej architektúry Vlkolínec je vďaka zachovanej tradičnej architektúre a štruktúre od roku 1993 zapísaná na Zozname svetového dedičstva UNESCO. Tradičné liptovské zrubové domčeky s farebným vápenným náterom majú dodnes svojich obyvateľov. Okrem zachovanej architektúry si môžete prezrieť aj expozície, ktoré sú v závislosti od typu prístupné celoročne alebo iba cez letnú sezónu. Samotnú osadu si môžete prejsť a tradičnými domčekmi sa pokochať celoročne, treba však pamätať na to, že mnoho z nich je stále obývaných a v súkromnom vlastníctve.
Rio de Klin
Vedeli ste, že na Orave máme repliku sochy Ježiša Krista, ktorá akoby objíma Rio de Janeiro? Socha Ježiša Krista v Kline sa preto nazýva aj Rio de Klin. Socha dosahuje 9,5 m a z výšky 686 m n. m. objíma okolie tejto obce blízko Námestova.
Aj ak nie ste veriaci, prostredie okolo sochy je veľmi pekné a pokojné s množstvom zelene a rozkvitnutých kvetov počas sezóny, a výhľady sú neuveriteľné. Za dobrej viditeľnosti uvidíte napríklad Oravskú priehradu, Námestovo, Roháče, či dokonca až poľské Zakopané a horský masív Giewont.
Súľovské skaly
Úžasne fascinujúce ihlice, špičky a iné tvary Súľovských skál berú dych turistom aj filmovým producentom. Natáčali sa tam napríklad Pacho, hybský zbojník, Sokoliar Tomáš, Perinbaba a zahraničný seriál z produkcie Netflixu Marco Polo. Skaly sú tvorené zlepencami, ktoré sú pre ne také špecifické, že dostali názov súľovské zlepence. Túry na ich vrcholky zároveň ponúkajú krásne výhľady na okolie.
Hoci Slovensko patrí medzi malé krajiny, jeho krásy sa vyrovnajú aj mnohým väčším krajinám. Cestovanie po Slovensku je zábava – či už ste dobrodružným cestovateľom obľubujúcim adrenalínové zážitky, vášnivým fotografom hľadajúcim ďalší nezvyčajne krásny objekt svojich fotografií alebo človekom, ktorý chce spoznať svoju krajinu a všetko, čo ponúka.